Yonathán, mɔ́n Sául, a ngádzó ai é ndómán é kadəgə nyé bəgə́ bikpəlé amǒs m̀bɔ́g nâ: “Zǎ bī kə é dzāl Bəfilísta yā lə́ nə́ á ńnamín á yād”, hədá təge kad ésīá dzóm. 2Sául a tɔá ábǒg tē, á ńnyie Gɛva, á élē Grenâd á sí á Mikrôn. É bod bə́ ngábə́ ai nyé bə́ tɔ̄á miǹtɛd mísaman. 3Ahiya, mɔ́n Ahituv, mǎnyāŋ Ikabod mɔ́n Pinhas, mɔ́n Éli yǎ á ngábə́ fada Ǹtondôbə á Silo, a bəgə́ efod, ewɔ́mǎn bəfada. Ǹkunda wá ndzí kig bǐg naa Yonathán á ngākə. 4É zēn yā Yonathán ā dzə́ŋə̄ nâ a bɛ́d á kə kwí á Bəfilísta bə́ ngábə́, miǹló miǹkǒl mí ngábə́ étē míbɛ̄ ényú ḿfág ví, ényú ḿfág ví, m̀bɔ́g ó tɔ̄á dzwé nâ: Boséts, ényú ḿbɔ̄g nâ: Sené. 5Ǹló ǹkǒl m̀bɔ́g ó tɔ̄á ḿfág yā á ńnam Âkoé, ósū Mikmas, ényú ḿbɔ̄g ḿfág yā á ńnam á ńkiɛ́, ósū Gɛva. 6Yonathán nyé ai é mɔ́ngɔ́ ā kadəgə nyé bəgə́ bikpəlé naa: “Ḿbɛ́də́ é dzāl bǒd bisosol dí kámāná Ǹtondôbə a bɔ mǎn dzam ású dáán, amú á sə́ kig ayé ású díé naa á bɔ m̀fǎŋ dzam ai bod tɔ bə́ nə abɔ́d tɔ bə́ nə abuí. 7M̀bəgə bikpəlé wōé nyé ai nyé nâ: “Bɔ̌ ḿból ńnə̄m wōē wátám, kələ́ é vóm wādiŋ, mayi tɔbɔ ai wa é vóm ósə wǎyi.” 8Yonathán nyé nâ: “Ḿbɛ́də́ á ńkǒl á yōb á é bod bá bə́ nə́, bǐ lə́dē bɔ́ nyɔ́l. 9Ngə́ bə́ dzó ai bíā nâ: “Yǎŋán, bǐ kɔb mínā vālá, eyɔ̌ŋ te byǎyaŋa vóm ḿbɔ̄g, təgě fə bɛ́d á bə́ nə́. 10Hədá ngə́ bə́ kād bíā nâ: “Zǎn mú, eyɔ̌ŋ te bǐ nə́ bɛ̄d, bíā nâ: “Ǹtondôbə a və́ bɔ̄ á mɔ́ máán, ndəm dzǎn nyīlí !” 11Ńdɔ fɔ́ɔ́ bɔ́ bə́sə̄ bə́bɛ̄ bə́ ngálə́dē nyɔ́l á dzāl Bəfilísta. Bəfilísta bɔ́ nâ: “Hébrēa bá, bákwí á mim̀bǐl yǎ bə́ m̀bə̄ bə́ sɔ̄sɔ̄lán.” 12Bǒd yā dzāl bɔ́ ai Yonathán bân m̀bəgə bikpə́le wōē nâ: “Bɛ́dán á bī nə́ mú, bǐ lə́dē mínā dzóm.” Yonathán nyé ai m̀bəgə bikpə́lé wōé nâ: “Toŋó mā, Ǹtondôbə a və́ bɔ̄ á mɔ́ mə́ Ísraɛ̂l.”